Pollák, Peter, poslanec NR SR (2021-12-02):
Ďakujem pekne, pán predseda. Kolegyne, kolegovia, som predsedajúcim ľudskoprávneho výboru, ktorý je gestorom v tejto otázke, teda k tomuto bodu programu. A tento výbor sa Úradu komisárky pre deti venuje už od začiatku tohto volebného obdobia a to tým, že sme naozaj podstúpili dôležité kroky k tomu, aby sme tento úrad hlavne očistili. Už na začiatku volebného obdobia, tak ako som spomenul, tento výbor inicioval poslanecký prieskum, kde som sa, samozrejme, tohto poslaneckého prieskumu zúčastnil. Zúčastnili sa ho všetky naše koaličné strany a chybou alebo teda možno aj výhodou tohto výboru je, že na tento výbor nechodia poslanci opozície. Prvý poslanecký prieskum bol iniciovaný teda týmto výborom a zúčastnili sme sa ho naprieč teda koalíciou s tým, že sme si vyžiadali niektoré dokumenty, ktoré v minulosti boli takisto žiadané v tom čase opozíciou. Poslanecký prieskum vtedy navrhovala samotná kandidátka na komisára Natália Blahová, ktorej nebolo umožnené, aby sa takéhoto poslaneckého prieskumu zúčastnila, keďže jej to vtedy terajšia koalícia zatrhla. Nám sa to podarilo a, samozrejme, že dokumenty, ktoré sme si žiadali od komisárky pre deti, sme nikdy nedostali. Aj napriek tomu, že sme sa tam objavili druhýkrát, aj napriek tomu, že sme pani komisárku pozvali na výbor, nedostali sme žiadne odpovede. V čase, kedy sa mala dostaviť vlastne na výbor, bola PN. My sme však urobili ďalší krok k tomu, aby sme očistili tento úrad. Očistili vlastne pozíciu komisára pre deti a prijali sme novelu zákona, ktorá vlastne umožňuje teraz nejakým spôsobom odvolať komisára pre deti. Prejdem teraz rovno už k vypočúvaniu, lebo toto bol ďalší krok k tomu, aby sme naozaj našli toho najvhodnejšieho kandidáta. Výbor transparentne vypočúval všetkých kandidátov, ktorých vlastne nominovali poslanci Národnej rady na túto pozíciu. Celkovo ich bolo osem. Výbor ešte predtým vlastne, než začal vypočúvanie, prijal uznesenie v tom, že kandidáti, ktorí boli navrhnutí vlastne na túto pozíciu, nám mali dodať doložky, ktoré budú vlastne ukazovať to, že v stanovách majú aktivitu v oblasti ochrana práv detí alebo vykonávajú túto činnosť. Boli vyzvaní jak koaliční, tak opoziční teda navrhovatelia, aby nám dodali tieto doložky. Samozrejme, že niektorí nám dodali, niektorí nie. Výbor sa uzniesol, samozrejme, tak ako som povedal. Napriek tomu, samozrejme, výbor vyhodnotil tak, že kandidátka nominanta Roberta Fica neprešla do užšieho výberu, ktorá bola posunutá potom do parlamentu. Výbor teda odporučil siedmich kandidátov na funkciu komisára pre deti. Je tu otázka, samozrejme, od organizácií, ktoré nás upozorňovali celý čas počas vypočúvania, ktoré nám aj posúvali aj otázky na daných kandidátov, že táto nominácia je politická. Je úplne jedno v tomto prípade, či kandidát na komisára pre deti je politik, alebo nie je politik. Komisár pre deti dostáva politické angažmán od parlamentu. A jednoducho tú politickú nálepku tento úrad tak či tak dostane. Ja hovorím, že kým o tom, samozrejme, bude rozhodovať parlament, o kandidátovi na komisára pre deti, stále to bude nejakým spôsobom politická nominácia, resp. politické angažmán. Aj preto možno je čas na diskusiu, aby sme možno do budúcna zmenili zákon pri ďalšej voľbe a rozmýšľali o tom, akým spôsobom sa bude voliť táto funkcia. Ja sám neviem si predstaviť teraz, akým spôsobom by sa to malo urobiť, preto dávam možno návrh do pléna či verejnosti, aby s nejakými návrhmi prišli, aby rokovali možno aj s výborom pre ľudské práva a národnostné menšiny, ako by mala vyzerať nasledujúca voľba komisára pre deti. Túto voľbu, samozrejme, už nevieme ovplyvniť a jednoducho opäť raz dostane kandidát politické, teda kandidát na ombudsmana, detského ombudsmana, politické angažmán. Ja môžem zodpovedne povedať, naozaj všetci, všetci kandidáti, ktorí prešli teda vypočúvaním, sú odborníci v odbore, ktoré sa týkajú ochrany práv detí, či to boli naozaj už opoziční kandidáti alebo koaliční. Koalícia v tomto, samozrejme, nemá jednoznačné nejaké východisko, že ktorého kandidáta ideme en bloc celou koalíciou podporiť a možno o to transparentnejšie bolo aj to vypočúvanie. Pre mňa je naozaj teraz čudný práve dnešok, kedy sme dostali mnoho informácií a ktoré sa nedotýkali iba kandidátky na komisárku poslankyne pani Hatrákovej, ale mali sme tu aj ďalšie informácie o kandidátke Anne Niku, na ktorú bolo podané trestné oznámenie. Naozaj je to veľmi divné, prečo práve dnes vlastne vyplávali tieto informácie. Bol tu obrovský priestor na to, aby sme sa tieto otázky, ktoré dnes, samozrejme, aj počas ľudskoprávneho výboru, ktorý som zvolal mimoriadne alebo sociálny výbor, kde sa takisto pýtali kandidátky Kataríny Hatrákovej, boli položené tieto otázky práve na vypočúvaní. Bola tam, samozrejme, konfrontácia, o to viac ma teší, samozrejme, že toto vypočúvanie nebolo jednoduché pre žiadneho kandidáta, lebo naozaj tam boli otázky nielen v tomto odbore, ale boli tam otázky aj čo sa týka nejakých morálnych hodnôt. Aj preto ľudskoprávny výbor rozhodol tak, ako rozhodol. Ja som aj dnes na ľudskoprávnom výbore počas mimoriadneho zasadnutia povedal, že ľudskoprávny výbor ako gestor tohto bodu programu urobil to, čo urobil, svoju prácu ukončil tým, že teda posunul kandidátov do parlamentu. Je otázne, čo nám do zajtra, aké informácie ešte prídu. Nič však nezmení na tom, ktorí kandidáti boli posunutí do parlamentu a z tých kandidátov teda parlament si zvolí nového komisára pre deti. Naozaj skúsme sa zamýšľať, kolegyne, kolegovia, nad tým, ako by mala vyzerať ďalšia voľba komisára pre deti, ktorá tu bude zrejme o šesť rokov, či to bude politik, či to bude nepolitik, stále to bude politické angažmán dovtedy, kým o tom bude rozhodovať parlament. Je to moja výzva možno aj pre organizácie, ktoré sa angažujú v tejto oblasti a ja som otvorený možno aj pri zmene tohto zákona. Ďakujem pekne.